

 **Gosodiadau Hyrwyddol a Digwyddiadau - Marchnad Abertawe**

**AMODAU A THELERAU**

**1. NOD Y GWASANAETH**
Nod y gwasanaeth hwn yw caniatáu i ddigwyddiadau hyrwyddol a gweithgareddau ddigwydd ym Marchnad Abertawe heb wrthdaro â chwsmeriaid neu effeithio ar fusnesau masnachwyr y farchnad.

Cynhelir y gwasanaeth gan Farchnad Abertawe sy'n rhan o Gyngor Abertawe ac mae’r amodau a thelerau canlynol wedi’u rhoi ar waith i lywodraethu rheoli a gweinyddu’r Gwasanaeth Gosodiadau. Goruchwylir hyn ar y safle gan staff Marchnad Abertawe.

**2. GWEINYDDU'R GWASANAETH**
**A) Safleoedd Dynodedig**

* Mae sawl safle o amgylch Marchnad Abertawe wedi’u dynodi ar gyfer gosodiadau, gweler dogfen *Gwybodaeth am Osodiadau Hyrwyddol a Digwyddiadau Marchnad Abertawe* am ragor o wybodaeth.
* Bydd defnyddwyr yn gallu defnyddio'r safleoedd ar y diwrnodau a glustnodir yn ôl eu trwydded yn unig.
* Ystyrir unrhyw gyfarpar neu adeiledd y deuir ag ef i Farchnad Abertawe’n eiddo i'r cwsmeriaid ac fe’u defnyddir ar eu menter eu hunain.
* Mae gan Gyngor Abertawe'r hawl i roi cyfyngiadau ar osodiadau.

**B) Cadw Safleoedd**
 Y cyntaf i'r felin gaiff gadw lle a gwneir hynny yn unol â'r meini prawf canlynol:

* Gofynnir i ymgeiswyr roi cymaint o rybudd â phosib os ydynt yn bwriadu cadw lle er mwyn gallu prosesu'r cais. Mae'n rhaid cael o leiaf **2 wythnos o rybudd** cyn y dyddiad(au) gofynnol cyntaf.
* Pan fyddwch yn cadw lle ar sawl safle dros sawl mis, cyflwynir ffurflen gais bob mis oni chynghorir yn wahanol.
* Gellir archebu safle rhwng dydd Llun a dydd Sadwrn, fodd bynnag efallai bydd cyfyngiadau ar waith ar gyfer gwyliau banc.
* Mae’n bosib y bydd modd archebu safle ar ddydd Sul dros gyfnod y Nadolig.
* Gellir gosod cyfyngiadau archebu ychwanegol ar safleoedd gan ddibynnu ar alw, adnoddau a mathau eraill o weithgareddau e.e. masnachu achlysurol, digwyddiadau, gwaith cynnal a chadw etc.
* Caniateir i rai sy'n codi arian (gan gynnwys casgliadau debyd uniongyrchol) ac elusennau ddefnyddio uchafswm o ddeuddydd yr wythnos.
* Caniateir dau gynrychiolydd fesul safle Gosodiadau Hyrwyddol (1 bwrdd).
* Lle derbynnir sawl cais i gadw lle am yr un dyddiad a'r un safle, blaenoriaethir ymgeisydd os yw'n fusnes/masnachwr achlysurol Marchnad Abertawe a/neu os yw'r ymgeisydd yn lleol i ardal Abertawe.

**C) Ffïoedd a thaliadau**
Lle y bo'n berthnasol, codir ffi am ddefnyddio'r Safleoedd Gosod. Gweler y daflen Ffïoedd a Thaliadau. Bydd y meini prawf canlynol yn berthnasol.

* Adolygir y strwythur prisio’n flynyddol. Gellir cynyddu taliadau'n awtomatig yn unol â chwyddiant a/neu i adlewyrchu newidiadau lleol a rhai eraill.
* Diffinnir sefydliadau 'lleol' fel y rheiny y mae eu pencadlys o fewn ffiniau Ardal Awdurdod Lleol Cyngor Abertawe.
* Gweinyddir taliadau drwy anfoneb gan Reolaeth Canol y Ddinas fel arfer. Derbynnir arian parod a sieciau hefyd ac mae'n rhaid eu hadneuo yn swyddfa Marchnad Abertawe (*dylid gwneud sieciau'n daladwy i 'Gyngor Abertawe'*).
* Cyn y gellir gwneud archebion dilynol, mae'n rhaid talu'r holl anfonebau'n llawn.
* Gan ddibynnu ar amrywiaeth a chymhlethdod y ceisiadau a dderbynnir, mae Marchnad Abertawe yn cadw'r hawl i arfer disgresiwn o ran y strwythur prisio. Er enghraifft, weithiau lle gosodir gofynion ychwanegol ar y gwasanaeth, e.e., rheoli’r safle, mynediad y tu allan i oriau etc., gellir cynyddu'r taliadau.
* Os caiff archeb ei chanslo gyda llai na phythefnos calendr o rybudd, ni roddir ad-daliad, a rhoddir anfoneb o hyd. Os rhoddir rhybudd o fwy na phythefnos, caiff yr archeb ei chanslo am ddim.

**3. AWDURDODIAD**
**A) Caniatâd**

* Cyflwynir e-bost cadarnhau i ymgeiswyr llwyddiannus.
* Ystyrir pob cais yn ôl ei haeddiant unigol. Gall eithriadau fod yn berthnasol (*gweler adran 3B*).
* Nid yw cyflwyno cais i ddefnyddio'r Gwasanaeth Gosod o reidrwydd yn golygu eich bod wedi cadw lle. Caiff trefniadau eu cadarnhau pan fydd y cais wedi'i weinyddu'n llawn.

**B) Gwaharddiadau**

* O dan y Côd Arfer Argymelledig ar Gyhoeddusrwydd Awdurdodau Lleol yng Nghymru, yn ystod y cyfnod rhwng hysbysiad o etholiad a'r etholiad ei hun bydd cyfyngiadau ar ddefnydd o'r Gwasanaeth Gosod gan ymgeiswyr, gwleidyddion a/neu grwpiau gwleidyddol sy'n rhan o etholiad.
* Ni chaniateir grwpiau/cyfreithwyr sy'n ceisio hawlio am anafiadau mewn damweiniau dan y cynllun hwn. Arweinir hyn gan Ddeddf Iawndal 2006.
* Mae cwmnïau benthyciadau diwrnod tâl, benthycwyr llog uchel a phrynwyr oportiwnistaidd hefyd wedi'u heithrio dan gyfarwyddeb wrthdlodi'r cyngor.
* Caiff archebion gan unigolion sydd am werthu nwyddau neu wasanaethau eu hystyried yn Fasnachu Achlysurol. Gofynnwch i ni am ragor o wybodaeth
* Mae Marchnad Abertawe'n cadw'r hawl i wrthod unrhyw geisiadau gan unrhyw sefydliad neu unigolyn, neu i derfynu caniatâd ar unrhyw adeg, lle teimlir nad yw eu presenoldeb ym Marchnad Abertawe neu ganol y ddinas er budd Rheolaeth Canol y Ddinas, Cyngor Abertawe a/neu Farchnad Abertawe.
* Nid yw defnydd blaenorol yn gwarantu caniatâd yn y dyfodol.
* Bydd apeliadau i ymgeiswyr dig y mae eu cais wedi cael ei wrthod neu ei derfynu yn cael eu pennu yn y lle cyntaf gan Swyddog Gweithrediadau a Phrosiectau Canol y Ddinas. Dylid cyfeirio cwynion heb eu datrys at reolwr canol y ddinas.

C) **Hawliau Adleoli a Gorfodi**

* Mae Marchnad Abertawe'n cadw'r hawl i gael gwared ar ymgeiswyr neu eu symud os oes angen.
* Mae'n bosib y bydd gofyn i ddeiliaid caniatâd gwtogi neu ganslo gosodiad ar y diwrnod petai argyfwng neu ofynion mynediad dilys awdurdodedig na ellir gwneud trefniadau mynediad amgen boddhaol ar eu cyfer. Yn y sefyllfa hon, rhoddir ad-daliad priodol.
* Terfynir caniatâd ar unwaith os caiff yr amodau a'r telerau defnydd eu torri'n ddifrifol neu lle mae'r gosodiad yn wahanol i'r hyn a nodwyd yn y cais a gyflwynwyd. Bydd gan Farchnad Abertawe ddisgresiwn llwyr o ran pennu'r hyn sy'n cyfrif fel torri'r amodau a'r telerau'n ddifrifol. Pan derfynir caniatâd, rhaid gadael y safle ar unwaith, a bydd angen taliad llawn o hyd.
* Gwaherddir is-osod safleoedd.

**DEFNYDD O GERBYDAU**

* Nid oes mannau parcio ar gael ar safle Marchnad Abertawe. Gofynnwch am gyngor o ran y maes parcio agosaf.
* Caniateir mynediad at y gilfach lwytho. Mae'n rhaid trefnu hwn ymlaen llaw gyda Goruchwyliwr y Farchnad.
* Ni chaniateir symud unrhyw gerbydau o gwbl yn ardal gerddwyr canol y ddinas rhwng **10.30am a 4.00pm.** Caiff y pyst awtomatig eu cloi yn ystod yr oriau hyn.
* Wrth symud cerbydau, mae'n rhaid bod darpariaeth gywir er diogelwch y cyhoedd. Rhaid defnyddio goleuadau rhybuddio'r cerbyd ac ni ddylid teithio'n gyflymach na 5mya ar unrhyw adeg. Yn ddelfrydol, dylid defnyddio cynorthwy-ydd/wyr i gerdded o flaen unrhyw gerbyd sy'n cael ei yrru drwy ganol y ddinas.
* Gellir cael mynediad at y gilfach lwytho drwy'r pwynt mynediad a hysbysir gan Farchnad Abertawe a Cheidwaid Canol y Ddinas yn unig. Gwaherddir mynediad drwy unrhyw ffordd arall.

**IECHYD A DIOGELWCH CYFFREDINOL**

* Mae'n rhaid gorchuddio pob cebl ar y safle ac unrhyw beryglon baglu eraill yn briodol.
* Mae'n rhaid i'r holl arddangosfeydd a chyfarpar fod yn ddiogel, yn daclus ac yn ddeniadol er boddhad Marchnad Abertawe.
* Bydd angen asesiad risg.
* Ar gyfer gosodiadau sy'n ymwneud â bwyd a blasu bwyd, bydd y dystysgrif a'r mesurau hylendid bwyd priodol yn ofynnol ymlaen llaw.

**ATEBOLRWYDD**

* Ni fydd gan Farchnad Abertawe neu Gyngor Abertawe unrhyw atebolrwydd. Bydd yr ymgeisydd yn gwbl atebol am unrhyw hawliadau yswiriant sy'n codi o ddefnyddio'r safle gosod.
* Trwy lofnodi'r ffurflen gais mae defnyddwyr yn cytuno i **Gytundeb Indemniad.**
* Mae'n rhaid i ddefnyddwyr ddarparu tystiolaeth o Yswiriant Atebolrwydd Cyhoeddus sy’n werth o leiaf **bum miliwn o bunnoedd.** Ni chaiff cais ei gadarnhau nes bod y trefniadau hyn yn eu lle.
* Bydd y defnyddiwr yn gyfrifol am gost rhesymol atgyweirio'r llawr, celfi stryd neu eitemau eraill os cânt eu difrodi gan y gosodiad. Cyflwynir anfoneb i'r ymgeisydd am unrhyw ddifrod.
* Sbwriel o ganlyniad i'r gosodiad e.e., mae'n rhaid cael gwared ar samplau a thaflenni o'r safle'n rheolaidd. Os caiff Marchnad Abertawe gostau glanhau ychwanegol o ganlyniad i'r gosodiad, yna codir tâl priodol ar y defnyddiwr. Gall defnyddwyr gael eu dirwyo hefyd.

**YMDDYGIAD**

* Bydd yr ymgeisydd yn gyfrifol am ymddygiad boddhaol unrhyw weithwyr neu bobl eraill sy'n ymwneud â'r gosodiad.
* Ni ddylai aelodau'ch sefydliad beri unrhyw niwsans, rhwystr neu annifyrrwch i unrhyw ddefnyddwyr eraill Marchnad Abertawe. Mae'n rhaid i'ch ymddygiad a'ch ymagwedd fod yn gyfeillgar ac ni dderbynnir techneg gwerthu ymosodol.
* Ni ddylai unigolion rwystro mynedfa unrhyw stondin neu flaen siop neu beri rhwystr i gerddwyr sy'n defnyddio'r ardal. Ni ddylid gosod eitemau yn aleau'r farchnad.
* Bydd y defnyddiwr yn sicrhau nad yw lefelau sŵn a gynhyrchir gan ei weithgaredd yn peri niwsans i gwsmeriaid a/neu fusnesau eraill yn yr ardal.
* Gwaherddir defnydd o gorn siarad a/neu seinchwyddwyr oni bai y cytunir ar hyn yn benodol gyda Marchnad Abertawe ymlaen llaw.
* Ni chaniateir i’r digwyddiad gael ei hysbysebu yn y Farchnad mewn modd anghyfreithlon neu anawdurdodedig (e.e. defnyddio fframiau 'A', posteri neu faneri) oni bai y cytunwyd ar hyn yn flaenorol gyda Marchnad Abertawe.
* Ni chaniateir ysmygu/defnyddio e-sigaréts ym Marchnad Abertawe.
* Bydd gofyn i ddefnyddwyr gosodiadau hyrwyddol wisgo bathodyn adnabod â llun ac enw a chyfeiriad y cwmni ar bob adeg.
* Mae'n rhaid i ddefnyddwyr y gwasanaeth ddilyn Arweiniad rheol tri cham y [Rheoleiddiwr Codi Arian](https://www.fundraisingregulator.org.uk/code/specific-fundraising-methods/collecting-money-or-other-property):
- Ni ddylech gymryd mwy na thri cham ochr yn ochr â'r person neu i'w ddilyn, hyd yn oed os ydynt yn gofyn i chi wneud hynny.
- Os nad yw aelod y cyhoedd wedi aros yn llonydd o fewn y tri cham a chaniateir, mae'n rhaid i chi ddod â'ch cais i siarad â nhw i ben.
* Ni ddylid cymryd unrhyw arian ar safleoedd gosod oni bai y cytunir ar hyn yn glir ymlaen llaw.
* Lle cesglir manylion personol gan y cyhoedd yn ystod y cyfnod gosod, h.y. ar gyfer casgliadau debyd uniongyrchol, mae'n rhaid i'r holl drefniadau gydymffurfio â'r Ddeddf Diogelu Data.

**GWYBODAETH ATEGOL A DOGFENNAU AMGAEEDIG**

- Ffurflen Gais Gosodiadau Hyrwyddol a Digwyddiadau Marchnad Abertawe
- Gwybodaeth am Osodiadau Hyrwyddol a Digwyddiadau Marchnad Abertawe
- Ffïoedd Gosod ac Atodlen Taliadau

**MARCHNAD ABERTAWE**

**STRYD RHYDYCHEN, ABERTAWE**

**SA1 3PQ**

**FFÔN: 01792 654296 E-BOST:** **darren.cox@abertawe.gov.uk**

[**www.marchnadabertawe.co.uk**](http://www.swanseaindoormarket.co.uk)